เส้นทางท่องเที่ยวเชิงเกษตร สัมผัสวิถีชาวสวน ต้อนรับฤดูกาลผลไม้ภาคตะวันออก
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า สถานการณ์การผลิตผลไม้ในปี 2565 โดยเฉพาะผลไม้ที่สำคัญ 6 ชนิด ได้แก่ ทุเรียน มังคุด เงาะ ลองกอง ลำไยและลิ้นจี่ ภาพรวมทั้งประเทศ คาดว่าจะมีปริมาณผลผลิตประมาณ 3.6 ล้านตัน เพิ่มขึ้นจากปีที่ผ่านมาร้อยละ 9.13 และมีแนวโน้มเพิ่มขึ้นทุกชนิด กรมส่งเสริมการเกษตร ส่งเสริมและสนับสนุนให้เกษตรกรเน้นการผลิตผลไม้ให้ได้คุณภาพมาตรฐานเพื่อการส่งออกและบริโภคภายในประเทศมาอย่างต่อเนื่อง รวมถึงส่งเสริม สนับสนุนและพัฒนาศักยภาพเกษตรกร กลุ่มเกษตรกร วิสาหกิจชุมชนและส่งเสริมให้เกิดการพัฒนาพื้นที่การเกษตรให้เป็นแหล่งท่องเที่ยวเชิงเกษตรทุกจังหวัดทั่วประเทศปัจจุบันภาคตะวันออก กำลังจะเข้าสู่ฤดูกาลผลไม้เตรียมออกสู่ตลาด กรมส่งเสริมการเกษตรจึงได้วางแผนเส้นทางท่องเที่ยวเชิงเกษตร เพื่อเชิญชวนประชาชนมาเยี่ยมเยือนแหล่งผลิตผลไม้ที่สำคัญของประเทศ รับประทานผลไม้คุณภาพสดๆ ที่แหล่งผลิต และได้สัมผัสวิถีชีวิตชุมชนเกษตรของชาวภาคตะวันออก นำร่องเส้นทางท่องเที่ยวเชิงเกษตรที่จังหวัดระยอง ในช่วงปลายเดือนมีนาคม - พฤษภาคมนี้ อาทิ วิสาหกิจชุมชนกลุ่มเกษตรผลิตไม้กฤษณา (มีสุขฟาร์ม) อำเภอเมือง จังหวัดระยอง ซึ่งเป็นแหล่งท่องเที่ยวเรียนรู้เกี่ยวกับการแปรรูปผลิตภัณฑ์ไม้กฤษณาที่เดียวในจังหวัดระยอง วิสาหกิจชุมชนท่องเที่ยวบ้านทะเลน้อยระยองฮิ อำเภอแกลง จังหวัดระยอง มีกิจกรรมเยี่ยมชมวิถีชีวิตชาวประมงทะเลน้ำตื้นแบบดั้งเดิม นอนพักโฮมสเตย์สัมผัสวิถีชีวิตชาวประมงพื้นบ้าน และล่องเรือชมทัศนียภาพลุ่มน้ำประแส ชมสาธิตการทำปลาเค็มแบบภูมิปัญญาดั้งเดิม การปลูกและเก็บผักกระชับ ผักชนิดเดียวในโลกที่ทะเลน้อย การจัดเส้นทางท่องเที่ยวเชิงเกษตร จะช่วยประชาสัมพันธ์เชิญชวนนักท่องเที่ยวให้เดินทางไปท่องเที่ยวที่ภาคตะวันออกมากขึ้น ซึ่งนอกจากจะกระตุ้นเศรษฐกิจและการใช้จ่ายเงินภายในประเทศแล้ว ยังสอดรับกับช่วงฤดูกาลผลไม้ภาคตะวันออกที่กำลังจะมาถึง นักท่องเที่ยวจะได้รับประทานผลไม้สดๆ จากต้น พร้อมเยี่ยมชมกระบวนการผลิตในแหล่งผลิตผลไม้คุณภาพส่งออก และเป็นการสร้างงานสร้างรายได้ให้แก่เกษตรกรและชุมชนอย่างยั่งยืนด้วย